|  |  |  |
| --- | --- | --- |
| Til Høringsparter    **Høring over bekendtgørelser, der indeholder bestemmelser om Arbejdsmiljørådet**  **Baggrund**  Lovforslag nr. L 75 om ændring af bl.a. arbejdsmiljøloven blev fremsat den 6. november 2024 og behandles i øjeblikket i Folketinget.  Formålet med lovforslaget er at tilpasse rådsstrukturen på beskæftigelses- og arbejdsmiljøområdet. Det indebærer bl.a., at Arbejdsmiljørådet nedlægges, og at der oprettes et nyt Arbejdsmarkedsråd, som får til opgave at rådgive om og drøfte forhold og aktuelle udfordringer på arbejdsmarkedet af relevans for beskæftigelsesministeren og på tværs af beskæftigelses- og arbejdsmiljøområdet.  Lovforslaget medfører, at en række bekendtgørelser på arbejdsmiljøområdet skal konsekvensændres, når lovforslaget træder i kraft.  Det drejer sig om følgende fem bekendtgørelser:  **Bekendtgørelse om forretningsorden for Arbejdsmiljørådet**, som foreslås ophævet.  **Bekendtgørelse om Branchefællesskaber for Arbejdsmiljø**, som foreslås udstedt som en ny sammenskrevet bekendtgørelse.  Det skyldes, at der skal foretages en del ændringer i bekendtgørelsen som følge af, at de tværgående aktiviteter i regi af Arbejdsmiljørådet udgår, og at Arbejdsmiljørådets rolle med at afgive indstilling om fordelingen af partsmidlerne ophører, og at der i stedet sker en fastlæggelse af fordelingen direkte i bekendtgørelsen.  Derudover lægges der op til, at Arbejdsmiljørådets rolle med at udtale sig, før beskæftigelsesministeren godkender et branchefællesskab for Arbejdsmiljø, udgår, og at Arbejdstilsynets evalueringer af branchefællesskabernes aktiviteter ikke skal ske i samarbejde med Arbejdsmiljørådet. Dette foreslås, fordi det nye Arbejdsmarkedsråd skal have mere overordnede og strategiske drøftelser.  **Bekendtgørelse om faste arbejdssteders indretning, bekendtgørelse om skiftende arbejdssteders indretning og bekendtgørelse om konvention om sikre containere** foreslås alle tre konsekvensrettet, da der fastsættes nye regler om inddragelse af det nye Arbejdsmarkedsråd på arbejdsmiljøområdet i den nye bekendtgørelse om råd.  Arbejdstilsynet vedlægger udkast til en ny samlet bekendtgørelse om branchefællesskaber for arbejdsmiljø samt udkast til fire ændrings-bekendtgørelser.  Eventuelle bemærkninger bedes fremsendt til Arbejdstilsynet på [jb@at.dk](mailto:jb@at.dk) **senest den 19. december 2024.** |  | **Arbejdstilsynet**  Landskronagade 33  2100 København Ø  T 70 12 12 88  at@at.dk  [www.at.dk](http://www.at.dk)  CVR 21481815  5. december 2024  **Sag**  2024 - 74033  Ansvarlig: Jeanne Borgqvist  CVR |

Venlig hilsen

Jeanne Borgqvist

Chefkonsulent